Henning G. Jensens reception i Aalborg Lufthavn i 2010 er for tredje gang fundet lovlig.

Aalborg Lufthavn afholdt i 2010 en reception for borgmester i Aalborg Henning G. Jensen, der også er lufthavnens bestyrelsesformand. Det klagede journalist og debattør Bent Øberg siden til Statsforvaltningen over, da han mener at gavereglerne er overtrådt i sagen og at Henning G. Jensen altså ikke må tage imod gaven fra Aalborg Lufthavn. Statsforvaltningen og siden også Økonomi- og Indenrigsministeriet afviste dog Øbergs klage, der til sidst endte ved Folketingets Ombudsmand. Her har man nu også konkluderet receptionens lovlighed, da Aalborg Lufthavn fungerer som et kommunalt fællesskab. Lufthavnen har tidligere forklaret Økonomi- og Indenrigsministeriet, at borgmesterens fødselsdag blev brugt som PR for lufthavnen.